ইডেনকেও হার মানাল পারথ! ২ দিনেই অ্যাশেজ টেস্ট জয় অস্ট্রেলিয়ার

ওয়েব ডেস্ক: আড়াই দিনে ইডেন টেস্ট শেষ হওয়ায় পিচ নিয়ে অনেকেই সমালোচনাই শোনা গিয়েছিল। কিন্তু ক্রিকেটের নন্দনকাননকেও যেন হার মানাল অ্যাশেজের (Ashes Test) প্রথম টেস্ট। দ্বিতীয় দিনেই শেষ হয়ে গেল পারথ টেস্ট (Perth Test)। প্রথম দিন ১৯ উইকেট পতনের পর দ্বিতীয় দিন খেলা শুরু হতেই আগুন গতিতে বোলিং শুরু করেন অজি পেসাররা। সেই পেস ঝড়ের সামনে ১৬৪ রানেই গুটিয়ে যায় ইংরেজদের দ্বিতীয় ইনিংস। ঠিক তার পরেই ব্যাটে ঝড় তোলেন ট্র্যাভিস হেড (Travis Head)। এর জেরে দ্বিতীয়দিন খেলা শেষ হওয়ার আগেই অস্ট্রেলিয়া ৮ উইকেটে ম্যাচ জিতে নেয়।

অ্যাশেজের প্রথম টেস্টে টসে জিতে প্রথমে ব্যাটিং করার সিদ্ধান্ত নেনে ইংরেজ দলের অধিনায়ক বেন স্টোকস। তবে পারথের বাইশ গজে শুরু থেকেই আগুন বোলিং করতে থাকেন অজি পেসাররা। এক এক করে সাত উইকেট নেন মিচেল স্টার্ক। হ্যারি ব্রুক, জেমি স্মিথ এবং ওলি পোপ ছাড়া কেউই সেভাবে রান পাননি। প্রথম ইনিংসে ১৭২ রানে গুটিয়ে যায় ইংল্যান্ড।

আরও পড়ুন: যুব এশিয়া কাপ থেকে বিদায় নিল ভারত!

জবাবে ব্যাট করতে নেমে খুব একটা সুবিধার জায়গায় দেখা যায়নি অজি ব্যাটারদেরও। ইংল্যান্ডের পেস আক্রমণের সামনে অসহায় দেখায় হেড, লাবুশান, স্মিথদের। কোনও অজি ব্যাটারই ৩০ রানের গণ্ডি টপকাতে পারেননি। প্রথম দিনেই ১৩২ রানে অলআউট হয় অজি দল। ইংল্যান্ডের হয়ে সর্বোচ্চ পাঁচ উইকেট নেন অধিনায়ক স্টোকস।

প্রথম ইনিংসে ব্যাটিং বিপর্যয় সত্ত্বেও ৪০ রানে এগিয়ে ফের ক্রিজে নামেন ইংরেজ ব্যাটাররা। তবে এবারেও সেই একই ছবির পুনরাবৃত্তি ঘটে। স্টার্ক, বোল্যান্ড এবং ডগেট মিলে ইংল্যান্ডের ব্যাটিং লাইনআপকে ধসিয়ে দেন। মাত্র ১৬৪ রানে এবার শেষ হয় ইংল্যান্ডের ইনিংস। এই ইনিংসে সর্বোচ্চ ৩৩ রান করেন পোপ।

২০৫ রানের টার্গেট নিয়ে পারত টেস্টের চতুর্থ ইনিংসে ব্যাট নেমে শুরু থেকেই তাণ্ডব শুরু করেন ট্র্যাভিস হেড। চেনা ছন্দে ব্যাটিং করে ম্যাচ জেতান দলকে। একজোড়া উইকেট পড়লেও ততক্ষণে ম্যাচ জয়ের দোরগোড়ায় পৌঁছে গিয়েছে অজিরা। ফলে ৮ উইকেটে ম্যাচে জয় পায় অস্ট্রেলিয়া। সেই সঙ্গে অ্যাশেজের মহারণের সিরিজে ১-০ ব্যবধানে এগিয়েও যায় তাঁরা।